Seun vermoor ma glo met byl(Argieffoto: Miguel Roberts/AP) ŉ 28-jarige man het vroeër vandeesweek in die Maphumulo-landdroshof in KwaZulu-Natal verskyn nadat hy glo verlede week sy ma met ŉ byl dood gekap het. Volgens kol. Thembeka Mbele, polisiewoordvoerder, was die verdagte op die oggend van 22 April besig om die dak van hul familiehuis in Nsuze af te haal met die doel om die sinkplaat te verkoop. Toe sy ma hom daaroor aanspreek, het hulle glo begin stry. Die seun het toe glo sy ma na haar slaapkamer gevolg met ŉ byl in sy hand. Hy het haar na bewering teen die agterkant van haar kop met die byl geslaan en van die toneel gevlug. Sy ma het in haar slaapkamer aan haar beserings beswyk. Die seun is kort daarna in die Appelsbosch-omgewing, waar hy weggekruip het, aangekeer. Hy is in hegtenis geneem en van moord aangekla. Die verdagte sal na verwagting op 5 Mei in die Nsuze-landdroshof verskyn vir sy formele borgaansoek. Hy bly tot dan in polisieaanhouding.